送元舉宮苑秀州鈐轄
作者：劉弇
朝代：宋

paragraphs: 插犀頭角何崢嶸，紫棠色照長弓騂。
不學蠹魚只浪死，聊因躍馬酬生平。
奏書明光覓自試，臣有膽武前無勍。
俞音一朝九天下，瑩膏瘦鐵虬鏗鳴。
坐上少年勿遽起，請聽此日吳趨行。
吳中風物妙絕殺，槜李髹碧輝連甍。
紫崖陰洞泄神秘，霓旌羽帔嬉仙靈。
鱸肥閟滑匕筯好，鷗眠鳬浴波瀾明。
突烟晝恬夜柝死，元戎退案休千兵。
詩成青天送白眼，由拳灑作千鴉驚。
金船爛漫貯春色，葉底數花餘幾英。
吳酸挨腸去宿滯，楚舞挑客留瘦情。
功名成就付偶爾，要是行樂寬吾齡。
迢迢汴水滴油駛，暖烟畫鷁酣雙旌。
回頭應笑東方生，胡爲索米長安城。